मोहाली में सीरीज कब्जाने के इरादे से उतरेगा भारत  
लगातार दो मैचों में जीत के बाद उत्साह से लबरेज भारतीय टीम कल इंग्लैंड के खिलाफ तीसरे वनडे में जीत के साथ शृंखला अपने नाम करने के इरादे से उतरेगी।
लगातार दो मैचों में जीत के बाद उत्साह से लबरेज भारतीय टीम गुरुवार को इंग्लैंड के खिलाफ तीसरे वनडे में जीत के साथ पांच मैचों की शृंखला अपने नाम करने के इरादे से उतरेगी।  भारत अगर 3-0 की निर्णायक बढ़त हासिल कर लेता है, तो वह इंग्लैंड में वनडे सीरीज में मिली हार का बदला भी चुकता कर लेगा। महेंद्र सिंह धोनी की टीम ने हैदराबाद और दिल्ली में खेले गए पहले दो मैचों में आसान जीत दर्ज की थी।  हैदराबाद में पहले वनडे में मेजबान टीम ने 126, जबकि दिल्ली में दूसरे मैच में आठ विकेट से जीत हासिल की। भारत की युवा टीम इंग्लैंड के खिलाफ अपने दबदबे को बरकरार रखना चाहेगी। टीम को इस बात से भी प्रेरणा मिलेगी कि वह 2-0 की बढ़त के साथ आईसीसी एकदिवसीय रैंकिंग में इंग्लैंड को पछाड़कर चौथे स्थान पर पहुंच गया है और एक और जीत के साथ इस स्थान पर उसका दावा मजबूत हो जाएगा।  तीसरे मैच की विकेट से हालांकि स्पिनरों के मुकाबले तेज गेंदबाजो को अधिक सहायता मिलने की उम्मीद है। चोट के कारण सचिन तेंदुलकर, वीरेंद्र सहवाग और जहीर खान जैसे सीनियर खिलाड़ियों की गैरमौजूदगी में टीम को जीत दिलाने की जिम्मेदारी यूथ ब्रिगेड पर थी, जिसने पहले दो मैचों में निराश नहीं किया। बीसीसीआई ने भी इसके बाद बाकी बचे तीन मैचों के लिए इसी टीम को बरकरार रखा।